Vel fór á með þeim Pútín ( t.v. ) og Assad ( t.h. ) þegar þeir hittust í Damaskus í dag . Vísir / EPA Vladímír Pútín , forseti Rússlands , hitti Bashar al-Assad , forseta Sýrlands , í Damaskus í dag . Þetta er í annað skiptið sem Pútín heimsækir Sýrland frá því að Rússar hófu afskipti sín af borgarastríðinu í landinu til stuðnings Assad . Reuters-fréttastofan hefur eftir rússnesku fréttaveitunni Interfax að Assad hafi þakkað Pútín fyrir að hafa aðstoðað við að koma á friði í Sýrlandi . Rússneskir hermenn hafa stutt ríkisstjórn hans í borgarastríðinu frá árinu 2015 . Forsetarnir tveir hlýddu á skýrslu herforingja um ástand mála í einstökum héruðum landsins , að sögn AP-fréttastofunnar . Pútín er sagður ætla að heimsækja nokkra staði í Sýrlandi í ferðinni . Síðast heimsótti hann Sýrlandi árið 2017 þegar heilsaði upp á rússneska hermenn í Hmeymim-flugherstöðinni . Heimsókn Pútín á sér stað í skugga vaxandi spennu í heimshlutanum eftir að Bandaríkjastjórn lét ráða Qasem Soleimani , yfirmann sérsveitar íranska byltingarvarðarins , af dögum í Írak á föstudag . Íranar hafa einnig verið lykilbandamenn Assad Sýrlandsforseta . Bandarískir hermenn eru enn í austanverðu Sýrlandi og hafa þeir verið nefndir sem möguleg skotmark hefndaraðgerða stjórnvalda í Teheran .